2 Junior Bokke vertrek dalk ook oorsee | Netwerk24
2 Junior Bokke vertrek dalk ook oorsee
Dis lankal nie meer net die ouer spelers wat aan die einde van hul loopbane vir pensioengeld oorsee gaan speel nie.
Jacques Vermeulen en Eli Snyman, twee voormalige Junior Bokke wat die naweek in hul Superfranchises se beginspanne was, het oorsese belangstelling ontlok wat dit vir hulle moeilik sal maak om te bly.
Die Engelse klubspan Exeter Chiefs wil hul losvoorspelers met die 24-jarige Vermeulen versterk.
Die oudleerling van Paarl Gimnasium het hom in 2017 by die Haaie aangesluit, nadat hy die Westelike Provinsie van o.13- tot Curriebekervlak verteenwoordig het.
Hy was nie net 'n goeie rugbyspeler op skool wat vir die SA skolespan gespeel het nie, maar was net so 'n talentvolle krieketspeler voordat hy tussen die twee sportsoorte moes kies.
Sy hoë werkverrigting is een van sy sterkpunte en 'n rede waarom Exeter Chiefs na hom kyk.
Die 23-jarige Snyman is op pad na die Italiaanse klubspan Treviso.
Die boorling van Harare beweeg grootliks in Lood de Jager, RG Snyman en Jason Jen­kins se skaduwee op Loftus Versfeld.
Hy leer baie onder hulle, maar by Treviso sal die voormalige Junior Bok 'n eerstekeuse-speler wees.
Treviso het hom onder meer gekontrakteer met die doel om diepte en vuur te verskaf, terwyl van hul spelers Italië in die Sesnasies verteenwoordig.
Snyman, wat Tuks in die Varsitybeker verteenwoordig het, was in 2014 Zimbabwe se onderkaptein tydens die Cravenweek vir hoërskole wat in Middelburg plaasgevind het.
Hy het in 2016 besluit om hom eerder vir die Junior Bokke as Zimbabwe se jong span verkiesbaar te stel.